(7)

doda se naslednji Dodatek 3: „Dodatek 3 Postopek za odobritev neodvisnih izvajalcev in izdajo dovoljenj za dostop do varnostnih elementov vozila (*5) 1. Področje uporabe Ta dodatek vsebuje zahteve za odobritev in izdajo dovoljenj neodvisnim izvajalcem, ki potrebujejo dostop do informacij o popravilu in vzdrževanju vozil, povezanih z varnostjo. Podrobno določa postopek in organe, potrebne za odobritev in izdajo dovoljenj neodvisnim izvajalcem za dostop do informacij o popravilu in vzdrževanju vozil, povezanih z varnostjo, za lahka potniška in gospodarska vozila ter težka vozila. 2. Opredelitve pojmov in skrajšani izrazi 2.1 Opredelitev pojmov V tem dodatku se uporabljajo naslednje opredelitve pojmov: 2.1.1 ‚Akreditacija‘ ‚Akreditacija‘ pomeni akreditacijo, kot je opredeljena v členu 2(10) Uredbe (ES) št. 765/2008. 2.1.2 ‚Zaposleni neodvisnega izvajalca‘ ‚Zaposleni neodvisnega izvajalca‘ pomeni osebo, zaposleno pri odobrenem neodvisnem izvajalcu, ki bo imela na podlagi dovoljenja svojega organa za ugotavljanje skladnosti dostop do informacij o popravilu in vzdrževanju vozil, povezanih z varnostjo. 2.1.3 ‚Informacije o popravilu in vzdrževanju vozil‘ ali ‚IPV, povezane z varnostjo‘ ‚Informacije o popravilu in vzdrževanju vozil‘ ali ‚IPV, povezane z varnostjo‘ pomenijo informacije, programsko opremo, funkcije in storitve, potrebne za popravilo in vzdrževanje opreme, ki jo v vozilo vgradi proizvajalec, da vozila ne bi bilo mogoče ukrasti ali odpeljati ter da bi ga bilo mogoče izslediti in vrniti. 2.1.4 ‚Potrdilo o inšpekcijskem pregledu odobritve‘ ‚Potrdilo o inšpekcijskem pregledu odobritve‘ pomeni potrdilo, ki ga organ za ugotavljanje skladnosti izda neodvisnim izvajalcem, ki izpolnjujejo merila za odobritev iz tega dodatka, ter ki potrjuje, da so navedeni neodvisni izvajalci odobreni in da lahko njihovi zaposleni vložijo vlogo za dovoljenje za dostop do IPV, povezanih z varnostjo. 2.1.5 ‚Potrdilo o inšpekcijskem pregledu dovoljenja‘ ‚Potrdilo o inšpekcijskem pregledu dovoljenja‘ pomeni potrdilo, ki ga organ za ugotavljanje skladnosti izda zaposlenemu neodvisnega izvajalca, ki izpolnjuje merila za dovoljenje iz tega dodatka, in ki potrjuje, da imajo ti zaposleni dovoljenje za dostop do IPV, povezanih z varnostjo, na spletnem mestu proizvajalca vozil. 2.1.6 ‚Center za storitve zaupanja‘ ‚Center za storitve zaupanja‘ pomeni organ, ki ga imenuje SERMI in odobri Komisija ter je odgovoren za: (a) upravljanje digitalnih potrdil in statusa dovoljenja zaposlenih neodvisnega izvajalca ter zagotavljanje potrebnih varnostnih žetonov organu za ugotavljanje skladnosti in digitalnih potrdil za pooblaščene zaposlene neodvisnega izvajalca; (b) zagotavljanje informacij proizvajalcu vozil v zvezi s statusom dovoljenja zaposlenega pri neodvisnem izvajalcu. 2.1.7 ‚Varnostni žeton‘ ‚Varnostni žeton‘ pomeni napravo, ki omogoča varno avtentikacijo neodvisnega izvajalca. 2.1.8 ‚Digitalno potrdilo‘ ‚Digitalno potrdilo‘ pomeni digitalno potrdilo, ki zahteva digitalni podpis centra za storitve zaupanja, ki ga izda, da se javni ključ poveže z identiteto zaposlenega pri neodvisnem izvajalcu v skladu s standardom ISO 9594. 2.1.9 ‚Podatkovna zbirka dovoljenj‘ ‚Podatkovna zbirka dovoljenj‘ pomeni podatkovno zbirko, ki jo hrani center za storitve zaupanja ter ki vsebuje podatke o dovoljenjih anonimiziranih pooblaščenih zaposlenih neodvisnega izvajalca in registracijo odobrenih neodvisnih izvajalcev. 2.1.10 ‚Podatkovna zbirka za izdajo potrdil‘ ‚Podatkovna zbirka za izdajo potrdil‘ pomeni podatkovno zbirko, ki jo ima center za storitve zaupanja za upravljanje veljavnosti digitalnih potrdil in identifikatorjev pooblaščenih zaposlenih neodvisnega izvajalca. 2.1.11 ‚Evropsko združenje za akreditacijo‘ ali ‚EA‘ ‚Evropsko združenje za akreditacijo‘ ali ‚EA‘ pomeni organ, ki ga Komisija priznava v skladu s členom 14 Uredbe (ES) št. 765/2008 ter je odgovoren za razvoj, vzdrževanje in izvajanje akreditacije v Uniji. 2.1.12 ‚Forum za dostop do IPV vozil, povezanih z varnostjo‘ ali ‚SERMI‘ ‚Forum za dostop do IPV vozil, povezanih z varnostjo‘ ali ‚SERMI‘ pomeni subjekt, ki je odgovoren za usklajevanje in svetovanje Komisiji glede izvajanja postopkov akreditacije, odobritve in izdaje dovoljenj za dostop do IPV, povezanih z varnostjo. 2.1.13 ‚Ustrezni organi‘ ‚Ustrezni organi‘ pomenijo tiste javne organe, ki imajo zakonska pooblastila za ukrepanje na področju zaščite, preiskovanja in pregona kaznivih dejanj v zvezi z varnostjo vozil. 3. Akreditacija organov za ugotavljanje skladnosti, odobritev neodvisnih izvajalcev in izdajanje dovoljenj za zaposlene neodvisnega izvajalca. Samo organi za ugotavljanje skladnosti, ki jih akreditira nacionalni akreditacijski organ, kot je opredeljeno v točki 11 člena 2 Uredbe (ES) št. 765/2008, države članice, v kateri imajo sedež, izdajo potrdila o inšpekcijskem pregledu odobritve, ki potrjujejo, da je bila mednarodna organizacija odobrena, in potrdila o inšpekcijskem pregledu dovoljenja, ki potrjujejo, da ima zaposleni neodvisnega izvajalca dostop do IPV, povezanih z varnostjo. Odobritev neodvisnega izvajalca in dovoljenje za zaposlenega neodvisnega izvajalca se izdata za obdobje 60 mesecev od datuma izdaje ustreznih potrdil o inšpekcijskem pregledu. Neodvisni izvajalci, ki želijo prejeti IPV, povezane z varnostjo, pridobijo potrdilo o inšpekcijskem pregledu odobritve od organa za ugotavljanje skladnosti, ki ga akreditira nacionalni akreditacijski organ države članice, v kateri ima neodvisni izvajalec sedež. Zaposleni neodvisnih izvajalcev, ki upravljajo z IPV, povezanimi z varnostjo, pridobijo potrdilo o inšpekcijskem pregledu dovoljenja od organa za ugotavljanje skladnosti, ki ga akreditira nacionalni akreditacijski organ države članice, v kateri ima neodvisni izvajalec sedež. Organi za ugotavljanje skladnosti obvestijo center za storitve zaupanja o vseh izdanih potrdilih o inšpekcijskem pregledu odobritve ali dovoljenja, na podlagi katerih centri za storitve zaupanja ustvarijo evidenco dovoljenj ter izdajo varnostni žeton in digitalno potrdilo, ki vsebuje podatke, ki omogočajo, da so zaposleni neodvisnih izvajalcev nedvoumno prepoznavni na spletnem mestu proizvajalca vozil. Organi za ugotavljanje skladnosti posameznim zaposlenim neodvisnega izvajalca zagotovijo varnostni žeton in digitalno potrdilo. Proizvajalci vozil lahko zahtevajo pristojbino za registracijo zaposlenih neodvisnega izvajalca na spletnih mestih teh proizvajalcev vozil in za dostop do IPV, povezanih z varnostjo. Taka pristojbina mora biti sorazmerna s stroški registracije in zagotavljanja dostopa. Pristojbine, ki jih je treba plačati, se navedejo na spletnih mestih proizvajalcev vozil o IPV. Vsi digitalni prenosi podatkov med neodvisnimi izvajalci, centri za storitve zaupanja in organi za ugotavljanje skladnosti se izvajajo prek transakcij med podjetji (B2B) z uporabo varnih protokolov in pravočasno. Izjavo, ki potrjuje, da neodvisni izvajalec opravlja zakonito poslovno dejavnost iz točke 6.3 te priloge, podpiše neodvisni izvajalec, ki vloži vlogo za dovoljenje pri organu za ugotavljanje skladnosti. Neodvisnemu izvajalcu se odobritev podeli šele po inšpekcijskem pregledu organa za ugotavljanje skladnosti, ki preveri, ali je bila ta izjava podpisana, ter oceni, ali neodvisni izvajalec in njegovi posamezni zaposleni izpolnjujejo zahteve iz tega dodatka. Posamezni zaposleni neodvisnega izvajalca dobijo dovoljenje samo po inšpekcijskem pregledu organa za ugotavljanje skladnosti. Organi za ugotavljanje skladnosti pregledajo predložene dokumente in preverijo, ali je zadevni zaposleni neodvisnega izvajalca že kdaj vložil prošnjo za dovoljenje, ki jo je zadevni organ za ugotavljanje skladnosti ali kateri koli drug organ za ugotavljanje skladnosti na ravni Unije zavrnil. Organi za ugotavljanje skladnosti centru za storitve zaupanja pošljejo vse podatke, ki so potrebni, da center za storitve zaupanja izda digitalno potrdilo in varnostni žeton, ki ju organ za ugotavljanje skladnosti pošlje zaposlenim neodvisnega izvajalca. Zaposleni neodvisnega izvajalca, ki so pridobili dovoljenje, od svojih organov za ugotavljanje skladnosti prejmejo PIN, povezan z digitalnim potrdilom. 3.1 Pregled dostopa do IPV, povezanih z varnostjo Proizvajalci vozil zagotovijo dostop do IPV, povezanih z varnostjo, prek svojega spletnega mesta IPV, če so zaposleni neodvisnega izvajalca pooblaščeni in sposobni predložiti potrdilo o inšpekcijskem pregledu dovoljenja ter ima neodvisni izvajalec, v imenu katerega delajo zaposleni neodvisnega izvajalca, potrdilo o inšpekcijskem pregledu odobritve. Proizvajalci lahko pooblaščenim zaposlenim neodvisnega izvajalca, ki delajo za odobrene neodvisne izvajalce, ponudijo dostop do možnosti naročanja delov, povezanih z varnostjo, prek spleta z uporabo specializirane aplikacije, povezane s spletnim mestom IPV. Po prejemu zahteve za dostop do spletnega mesta IPV spletna mesta proizvajalcev vozil zahtevajo identifikacijo z edinstvenim identifikatorjem zaposlenega pri neodvisnem izvajalcu in zahtevajo njegovo avtentikacijo. Avtentikacija zaposlenih neodvisnega izvajalca se izvede izključno z uporabo digitalnih potrdil. Po prejemu digitalnega potrdila spletna mesta IPV proizvajalca vozil preverijo edinstveni identifikator zaposlenega pri neodvisnem izvajalcu ter trenutni status digitalnega potrdila in dovoljenja, tako da komunicirajo s centrom za storitve zaupanja, opredeljenim v digitalnem potrdilu. Vsi digitalni prenosi podatkov med neodvisnimi izvajalci, proizvajalci vozil, centri za storitve zaupanja in organi za ugotavljanje skladnosti se izvajajo prek transakcij med podjetji (B2B) z uporabo varnih protokolov in pravočasno. Ko se preverita edinstveni identifikator in status dovoljenja zaposlenega pri neodvisnem izvajalcu, proizvajalec vozil na svojem spletnem mestu zagotovi dostop do zahtevanih IPV, povezanih z varnostjo. 4. Podrobna pravila v zvezi z dostopom do IPV, povezanih z varnostjo 4.1 Vloga SERMI 4.1.1 Odgovornosti in obveznosti SERMI spremlja izvajanje akreditacijskega postopka v državah članicah in o tem ustrezno obvešča Komisijo. SERMI svetuje Komisiji o zahtevah za spremembe akreditacijskega postopka. (a) SERMI svetuje Komisiji o zahtevah za spremembe akreditacijskega postopka. SERMI spremlja izvajanje akreditacijskega postopka v državah članicah in o tem ustrezno obvešča Komisijo. (b) SERMI se posvetuje s Komisijo o oblikovanju meril za izbor centra za storitve zaupanja. (c) SERMI svetuje Komisiji o uvajanju tehničnih izvedbenih smernic za interakcijo med subjekti, vključenimi v postopek. (d) SERMI upošteva pravila EA o lastništvu shem. (e) Člane SERMI zastopajo deležniki, ki sodelujejo v postopku akreditacije, odobritve in izdajanja dovoljenj za dostop do IPV, povezanih z varnostjo. 4.1.2 Izbira centra za storitve zaupanja Center za storitve zaupanja izbere SERMI in o njem uradno obvesti Komisijo, da ga ta odobri. Izbrani center za storitve zaupanja je skladen s standardom ETSI TS 319 411-3, izpolnjuje zahteve glede elektronskih podpisov iz Uredbe (EU) št. 910/2014 Evropskega parlamenta in Sveta (*6) in zahteve iz točke 4.6 tega dodatka. Poleg tega center za storitve zaupanja izpolnjuje naslednje: — ima tehnično in vodstveno usposobljene kadre ter finančno sposobnost in ustrezne izkušnje za postopek akreditacije, — ima ključno osebje, ki ima spretnosti, izkušnje in razpoložljivost, potrebne za postopek akreditacije, — lahko deluje v vseh državah članicah, — ima vzpostavljen postopek zagotavljanja kakovosti na operativni ravni. 4.2 Vloga nacionalnih akreditacijskih organov Nacionalni akreditacijski organ je odgovoren za akreditacijo organov za ugotavljanje skladnosti za namene odobritve neodvisnih izvajalcev in izdajanja dovoljenj zaposlenim neodvisnih izvajalcev za dostop do IPV, povezanih z varnostjo. 4.2.1 Odgovornosti in zahteve Zahteve za nacionalni akreditacijski organ in njegove odgovornosti so določene v členih 8 do 12 Uredbe (ES) št. 765/2008. 4.2.2 Merila za akreditacijo organov za ugotavljanje skladnosti Organi za ugotavljanje skladnosti so akreditirani kot inšpekcijski organi tipa A v skladu s standardom ISO/IEC 17020:2012. Organi za ugotavljanje skladnosti izpolnjujejo zahteve glede najvišje stopnje neodvisnosti. Poleg tega nacionalni akreditacijski organ oceni sposobnost organov za ugotavljanje skladnosti glede izpolnjevanja zahtev iz točk 4.3.1 do 4.3.4. Osebje, odgovorno za inšpekcijske preglede neodvisnih izvajalcev, mora imeti raven znanja o dejavnostih popravil in vzdrževanja motornih vozil ter posebnostih poprodajnega avtomobilskega trga, ki ustreza nalogam, ki jih opravljajo. 4.3 Vloga organov za ugotavljanje skladnosti Organ za ugotavljanje skladnosti je odgovoren za inšpekcijske preglede neodvisnih izvajalcev in njihovih zaposlenih ter za izdajanje potrdil o inšpekcijskem pregledu odobritev in dovoljenj v skladu s tem dodatkom in za preklic takih potrdil. 4.3.1 Odgovornosti in zahteve (a) Organi za ugotavljanje skladnosti hranijo podatke, predložene za odobritev neodvisnega izvajalca. (b) Organi za ugotavljanje skladnosti vzpostavijo varen komunikacijski kanal s centri za storitve zaupanja in slednjemu zagotovijo rezultate inšpekcijskega pregleda, da se izda varnostni žeton z digitalnim potrdilom. (c) Organi za ugotavljanje skladnosti zaposlene neodvisnih izvajalcev obvestijo 6 mesecev pred iztekom njihovega dovoljenja. (d) Organi za ugotavljanje skladnosti vzdržujejo podatkovno zbirko, ki vsebuje podatke, predložene za pridobitev dovoljenja za zaposlene neodvisnih izvajalcev. (e) Organi za ugotavljanje skladnosti, ki zavrnejo odobritev neodvisnega izvajalca ali izdajo dovoljenja za zaposlenega pri neodvisnem izvajalcu, rezultate inšpekcijskih pregledov v zvezi s tem neodvisnim izvajalcem ali zaposlenim sporočijo centru za storitev zaupanja. (f) Organi za ugotavljanje skladnosti zbirajo in uporabljajo samo podatke, potrebne za postopek odobritve ali izdajo dovoljenja. (g) Organi za ugotavljanje skladnosti hranijo vse podatke, ki se nanašajo na neodvisne izvajalce ali zaposlene neodvisnih izvajalcev, kot zaupne in zagotovijo, da imajo do teh podatkov dostop samo pooblaščeni zaposleni. (h) Organi za ugotavljanje skladnosti enkrat letno SERMI in Komisiji zagotovijo statistične podatke o številu izdanih odobritev in dovoljenj ter o številu zavrnitev. (i) Organi za ugotavljanje skladnosti hranijo varno evidenco inšpekcijskih pregledov odobritev in dovoljenj 5 let. (j) Organi za ugotavljanje skladnosti obvestijo vse druge tovrstne organe v državi članici, kjer imajo sedež, o negativnem rezultatu inšpekcijskih pregledov neodvisnega izvajalca. (k) Neodvisni izvajalci in zaposleni neodvisnih izvajalcev, ki so prejeli negativen rezultat inšpekcijskega pregleda, lahko organu za ugotavljanje skladnosti predložijo dodatne informacije za odpravo manjših pomanjkljivosti v 15 delovnih dneh od prejema negativnega rezultata inšpekcijskega pregleda. Organi za ugotavljanje skladnosti na podlagi tega določijo, ali je treba rezultat inšpekcijskega pregleda spremeniti. (l) Organi za ugotavljanje skladnosti neodvisne izvajalce obvestijo 6 mesecev pred iztekom njihove odobritve. (m) Organi za ugotavljanje skladnosti opravijo naključne in nenapovedane inšpekcijske preglede neodvisnih izvajalcev na kraju samem v 60-mesečnem obdobju veljavnosti odobritve in pri vsakem odobrenem neodvisnem izvajalcu opravijo vsaj en naključen inšpekcijski pregled na kraju samem v 60-mesečnem obdobju veljavnosti odobritve. (n) Organi za ugotavljanje skladnosti na podlagi pritožbe proti odobrenemu neodvisnemu izvajalcu ali pooblaščenemu zaposlenemu neodvisnega izvajalca preverijo, ali zadevni neodvisni izvajalec ali zaposleni neodvisnega izvajalca izpolnjuje merila, na podlagi katerih je bil odobren oziroma pooblaščen. Organ za ugotavljanje skladnosti med preiskavo določi, ali je potreben inšpekcijski pregled na kraju samem. (o) Za namene inšpekcijskih pregledov na kraju samem lahko organi za ugotavljanje skladnosti zaprosijo za pomoč organe za nadzor trga države članice, v kateri imajo sedež. (p) Organi za ugotavljanje skladnosti razveljavijo odobritve neodvisnih izvajalcev in dovoljenja za zaposlene neodvisnih izvajalcev, če ti ne izpolnjujejo več meril, na podlagi katerih so bili odobreni oziroma pooblaščeni. V skladu s tem organi za ugotavljanje skladnosti od centra za storitve zaupanja zahtevajo, naj začasno prekliče in razveljavi digitalno potrdilo zadevnih zaposlenih neodvisnega izvajalca. 4.3.2 Obnovitev odobritve Organi za ugotavljanje skladnosti na zahtevo neodvisnega izvajalca ali 6 mesecev pred iztekom veljavnosti odobritve opravijo inšpekcijski pregled na kraju samem in v primeru pozitivnega rezultata pregleda obnovijo odobritev. Organi za ugotavljanje skladnosti izdajo novo potrdilo o inšpekcijskem pregledu za neodvisnega izvajalca, ki izpolnjuje merila za odobritev. Organi za ugotavljanje skladnosti ocenijo vloge za obnovitev dovoljenj in izdajo potrdilo o inšpekcijskem pregledu za zaposlene neodvisnega izvajalca, ki izpolnjujejo merila za dovoljenje. 4.3.3 Merila za odobritev neodvisnega izvajalca s strani organa za ugotavljanje skladnosti Organi za ugotavljanje skladnosti pred odobritvijo neodvisnega izvajalca in med katerim koli inšpekcijskim pregledom na kraju samem v obdobju veljavnosti odobritve preverijo naslednje: (a) dokumentirano lastništvo neodvisnega izvajalca, ime direktorja; (b) seznam zaposlenih neodvisnega izvajalca, za katere se zahteva dovoljenje, ki ga predloži neodvisni izvajalec; (c) informacije o odgovornosti in vlogi zaposlenih iz točke (a); (d) ali ima neodvisni izvajalec zavarovanje proti odgovornosti v višini najmanj 1 milijona EUR za telesne poškodbe in 0,5 milijona EUR za materialno škodo; (e) ali je bila odobritev neodvisnega izvajalca preklicana zaradi zlorabe; (f) ali je neodvisni izvajalec predložil dokazilo o dejavnosti na avtomobilskem področju; (g) ali je neodvisni izvajalec podpisal izjavo, ki potrjuje, da opravlja zakonito poslovno dejavnost iz točke 6.3, med inšpekcijskim pregledom na kraju samem pa tudi, ali neodvisni izvajalec zakonito poslovno dejavnost dejansko izvaja; (h) ali ima neodvisni izvajalec ali zaposleni neodvisnega izvajalca čisto kazensko evidenco; (i) ali obstaja izjava, ki jo je podpisal pravni zastopnik neodvisnega izvajalca, da je za vse operacije, povezane z varnostjo vozila, zagotovljena skladnost s postopkovnimi zahtevami iz točke 4.3.4. 4.3.4 Merila za izdajo dovoljenja zaposlenemu neodvisnega izvajalca s strani organa za ugotavljanje skladnosti Organi za ugotavljanje skladnosti pred izdajo dovoljenja zaposlenemu neodvisnega izvajalca in med katerim koli inšpekcijskim pregledom na kraju samem v obdobju veljavnosti odobritve preverijo naslednje: (a) ali zadevni zaposleni ni imel predhodnega dovoljenja, ki bi bilo preklicano zaradi zlorabe tega dovoljenja; (b) ali ima zaposleni čisto kazensko evidenco; (c) ali obstaja pogodba o delovnem razmerju med zadevnim zaposlenim in odobrenim neodvisnim izvajalcem; (d) ali ima zadevni zaposleni veljavno osebno izkaznico, specifično za posamezno državo, ali enakovreden dokument. 4.4 Vloga neodvisnih izvajalcev 4.4.1 Odgovornosti in zahteve (a) Neodvisni izvajalci od svojih organov za ugotavljanje skladnosti zahtevajo inšpekcijski pregled, da pridobijo odobritev. (b) Neodvisni izvajalci organe za ugotavljanje skladnosti obvestijo o spremembah svojih kontaktnih podatkov. (c) Neodvisni izvajalci svoje organe za ugotavljanje skladnosti obvestijo o prenehanju poslovanja. (d) Neodvisni izvajalci evidentirajo vse transakcije in operacije v zvezi z IPV, povezanimi z varnostjo. (e) Neodvisni izvajalci obvestijo svoje organe za ugotavljanje skladnosti o vsakem prenehanju delovnega razmerja s svojimi pooblaščenimi zaposlenimi. (f) Neodvisni izvajalci pristojnim organom poročajo o vseh kršitvah ali kršitvah, ki so jih storili njihovi pooblaščeni zaposleni in ki se nanašajo na IPV, povezane z varnostjo. (g) Neodvisni izvajalci zagotovijo, da njihovi pooblaščeni zaposleni uporabljajo samo lastna potrdila o inšpekcijskem pregledu. (h) Neodvisni izvajalci zagotovijo, da so plačane vse pristojbine, povezane z dovoljenjem njihovega zaposlenega. (i) Neodvisni izvajalci zagotovijo, da so njihovi zaposleni usposobljeni za popravila v zvezi z vzdrževanjem, ponovnim programiranjem ter varovanjem in varnostjo vozil. (j) Neodvisni izvajalec od svojega organa za ugotavljanje skladnosti zahteva inšpekcijski pregled na kraju samem v šestih mesecih pred iztekom potrdila o inšpekcijskem pregledu odobritve. 4.5 Vloga zaposlenih neodvisnega izvajalca 4.5.1 Odgovornosti in zahteve (a) Zaposleni neodvisnega izvajalca vložijo vlogo za dovoljenje pri svojem organu za ugotavljanje skladnosti. (b) Zaposleni neodvisnega izvajalca se registrirajo v sistemu IPV proizvajalca vozila. (c) Zaposleni neodvisnega izvajalca imajo dostop do IPV, povezanih z varnostjo, v skladu s standardom EN ISO 18541-2014. (d) Zaposleni neodvisnega izvajalca zagotovijo, da se vse evidence IPV, povezanih z varnostjo, ki so prenesene iz sistema IPV proizvajalca vozila, ne hranijo dlje, kot je potrebno za izvedbo operacije, za katero so informacije potrebne. (e) Če je ustrezno, zaposleni neodvisnega izvajalca delodajalca obvestijo, da njihovo digitalno potrdilo ni več potrebno. (f) Zaposleni neodvisnega izvajalca ne smejo nobeni tretji osebi posredovati varnostnega žetona, digitalnega potrdila ali kode PIN. (g) Zaposleni neodvisnega izvajalca so odgovorni za pravilno uporabo osebnega varnostnega žetona in kode PIN. (h) Zaposleni neodvisnega izvajalca obvestijo svojega neodvisnega izvajalca in center za storitve zaupanja o vsaki izgubi ali zlorabi varnostnega žetona v 24 urah po taki izgubi ali zlorabi. (i) Zaposleni neodvisnega izvajalca pristojnim organom poročajo o vseh zahtevah ali dejanjih drugih zaposlenih neodvisnega izvajalca v zvezi z IPV, povezanimi z varnostjo, ki niso zakonita poslovna dejavnost iz točke 6.3 te priloge. 4.6 Vloga centra za storitve zaupanja Centri za storitve zaupanja ustvarijo in pošljejo digitalna potrdila neodvisnim izvajalcem in njihovim zaposlenim prek ustreznih organov za ugotavljanje skladnosti. Centri za storitve zaupanja vzdržujejo podatkovno zbirko o izdanih potrdilih o inšpekcijskem pregledu dovoljenj. Centri za storitve zaupanja proizvajalcem vozil zagotavljajo dostop do vmesnika, da se preveri status digitalnih potrdil in potrdil o inšpekcijskem pregledu dovoljenj. Centri za storitve zaupanja hranijo informacije o zaposlenih neodvisnega izvajalca v podatkovni zbirki dovoljenj za dodatno obdobje največ 60 mesecev. To obdobje ne sme biti daljše od preostalega obdobja veljavnosti odobritve, podeljene neodvisnemu izvajalcu, pri katerem dela zaposleni neodvisnega izvajalca. 4.6.1 Odgovornosti in zahteve (a) Centri za storitve zaupanja lahko na zahtevo organa za ugotavljanje skladnosti začasno prekličejo in razveljavijo digitalna potrdila. (b) Centri za storitve zaupanja neodvisnim izvajalcem in zaposlenim neodvisnega izvajalca zagotovijo programsko opremo za uporabo digitalnih potrdil. (c) Centri za storitve zaupanja delujejo 24 ur na dan in sedem dni v tednu. 4.7 Vloga proizvajalcev vozil Proizvajalci vozil vsem odobrenim neodvisnim izvajalcem in pooblaščenim zaposlenim neodvisnega izvajalca zagotovijo dostop do informacij o popravilu in vzdrževanju, povezanih z varnostjo. Proizvajalci vozil komunicirajo s centri za storitve zaupanja, da preverijo status dovoljenj in avtentikacije zaposlenih neodvisnega izvajalca, ki zahtevajo dostop do takih informacij. 4.7.1 Odgovornosti in zahteve (a) Proizvajalci vozil zagotovijo, da so njihova spletna mesta prilagojena tako, da podpirajo dostop neodvisnih izvajalcev do IPV, povezanih z varnostjo. (b) Proizvajalci vozil zagotovijo, da prenesejo tehnične specifikacije, ki so na voljo na spletnem mestu SERMI. 4.7.2 Postopkovne zahteve za proizvajalce vozil Proizvajalci vozil ne odobrijo dostopa do IPV, povezanih z varnostjo, razen če so izpolnjene vse naslednje postopkovne zahteve: (1) Postopkovne zahteve za ukradena vozila Proizvajalci vozil vodijo evidenco vseh vozil svoje blagovne znamke, ki so jih organi prijavili kot ukradena. Proizvajalci vozil vzpostavijo postopek, ki zagotavlja jasno sledljivost in odgovornost ter ustreznim organom omogoča, da izsledijo podatke, ki jih je proizvajalec vozil posredoval zaposlenemu neodvisnega izvajalca, ki mu je bil odobren dostop do informacij v zvezi z ukradenim vozilom. (2) Postopkovne zahteve za shranjevanje informacij Proizvajalci vozil za vsak odobren dostop do informacij o popravilu in vzdrževanju, povezanih z varnostjo, shranijo naslednje informacije: (a) identifikacijsko številko vozila (VIN) vozila, za katero so bile zahtevane informacije; (b) datum vložitve zahtevka; (c) registrsko številko vozila, za katero so bile zahtevane informacije, če je na voljo; (d) varianto tipa vozila, za katero so bile zahtevane informacije, in izvedenko tega vozila, če je na voljo. Proizvajalci vozil hranijo te podatke 5 let. (*5) Zahteve iz tega dodatka temeljijo na zahtevah iz ‚sheme za akreditacijo, odobritev in dovoljenja za dostop do informacij o popravilu in vzdrževanju (IPV), povezanih z varnostjo‘, ki jo je 19. maja 2016 potrdilo Evropsko združenje za akreditacijo (https://www.vehiclesermi.eu/)." (*6) Uredba (EU) št. 910/2014 Evropskega parlamenta in Sveta z dne 23. julija 2014 o elektronski identifikaciji in storitvah zaupanja za elektronske transakcije na notranjem trgu in o razveljavitvi Direktive 1999/93/ES (UL L 257, 28.8.2014, str. 73)."